
ΜΕΛΕΤΗ ΚΑΤΑΝΟΜΗΣ ΕΠΙΧΟΡΗΓΗΣΗΣ

ΚΡΑΤΙΚΩΝ ΠΑΙΔΙΚΩΝ & ΒΡΕΦΟΝΗΠΙΑΚΩΝ ΣΤΑΘΜΩΝ ΟΤΑ (Ν. 2880/2001)

Εισαγωγή

Οι βρεφονηπιακοί σταθμοί είναι αρμοδιότητα της ΤΑ, που μεταφέρθηκε από το κεντρικό κράτος με το Ν. 2880/2001. Η αρμοδιότητα αυτή, όπως ορίζει το Σύνταγμα, συνοδεύτηκε από οικονομικούς πόρους. Ο τρόπος κατανομής των πόρων, για την επιχορήγηση της λειτουργίας των βρεφονηπιακών σταθμών, επηρεάζει σημαντικά την ποιότητα και ποσότητα των προσφερομένων υπηρεσιών, καθώς και την αποτελεσματικότητα και ορθολογική οργάνωση της υπηρεσίας αυτής τόσο σε εθνικό όσο και σε τοπικό επίπεδο.

Στο πλαίσιο της Προγραμματικής Σύμβασης μεταξύ Υπουργείου Εσωτερικών, Δημόσιας Διοίκησης και Αποκέντρωσης, της Κεντρικής Ένωσης Δήμων και Κοινοτήτων Ελλάδας και της Ελληνικής Εταιρίας Τοπικής Ανάπτυξης και Αυτοδιοίκησης, για την εφαρμογή Προγράμματος Επιστημονικής και Τεχνικής Στήριξης της Τοπικής Αυτοδιοίκησης Α’ Βαθμού, συγκεντρώθηκαν τα στοιχεία για τους Παιδικούς και τους Βρεφονηπιακούς Σταθμούς των ΟΤΑ. Μετά τη συγκέντρωση των στοιχείων στην ΕΕΤΑΑ και την κατχώρησή τους σε βάση δεδομένων έγινε μια πρώτη επεξεργασία τους, τα αποτελέσματα της οποίας αναφέρονται παρακάτω.

Η Επιτροπή Κοινωνικής Πολιτικής & Πρόνοιας της ΚΕΔΚΕ, διαβλέποντας τη σπουδαιότητα ενός σύγχρονου, αντικειμενικού και αποτελεσματικού τρόπου κατανομής, πρότεινε στην ΕΕΤΑΑ να μελετήσει και να διατυπώσει πρόταση κατανομής για την επιχορήγηση των μεταφερθέντων με το Ν. 2880/2001 βρεφονηπιακών σταθμών. 

Η έρευνα πραγματοποιήθηκε με βάση ερωτηματολόγιο, στο οποίο  κλήθηκαν να απαντήσουν όλοι οι ΟΤΑ, που διαθέτουν βρεφονηπιακούς σταθμούς. 

Τα αποτελέσματα της έρευνας έγιναν αντικείμενο διεξοδικής συζήτησης τόσο με τον κ. Πρόεδρο όσο και σε δύο συνεδριάσεις της Επιτροπής Κοινωνικής Πολιτικής & Πρόνοιας της ΚΕΔΚΕ. 

Αφού ελήφθησαν οι κατευθύνσεις και υποδείξεις της Επιτροπής,  στη συνέχεια προτάθηκε μια σειρά εναλλακτικών λύσεων εκ των οποίων επιλέχθηκε η τελική πρόταση. 

1. Οι Παιδικοί και Βρεφονηπιακοί σταθμοί στην Ελλάδα

1α. Ιστορικά στοιχεία

Οι βασικές ρυθμίσεις για την ίδρυση και λειτουργία των κρατικών παιδικών σταθμών περιέχονται στο Νόμο 2/5-11-1935, όπως αυτός τροποποιήθηκε μεταγενέστερα από τους Νόμους 2147/1939, 1124/1944 και 3045/1954(. Σκοπός των κρατικών παιδικών σταθμών ήταν αρχικά η ημερήσια περίθαλψη και μόρφωση των απόρων ανηλίκων, ενώ σε κάθε παιδικό σταθμό μπορούσε να λειτουργήσει και «τμήμα παιδικού συσσιτίου» για άπορα παιδιά ηλικίας από 7 μέχρι 13 ετών. Στο σκοπό αυτό συμπεριλήφθη αργότερα η «ενδιαίτησις, διαπαιδαγώγησις και ψυχαγωγία βρεφών και νηπίων, λόγω εργασίας της μητρός των ή εταίρων κοινωνικών αιτίων» (Αρ. 10 ΝΔ4525/66).

Οι κρατικοί παιδικοί και βρεφονηπιακοί σταθμοί διοικούνταν από Τριμελή ΔΣ, αποτελούμενα από έναν υπάλληλο του Υπουργείου Υγείας και Πρόνοιας, έναν αιρετό εκπρόσωπο της ΤΑ και ένα γονέα ή κηδεμόνα παιδιού γραμμένου στη δύναμη του σχολείου (ΚΥΑ Γ2/2164/1990).

Με το άρθρο 9 του Νόμου 2503/97 προβλέφθηκε η μεταβίβαση των παιδικών και βρεφονηπιακών σταθμών στην ΤΑ. Η μεταβίβαση αυτή ήταν στην πράξη προαιρετική, αφού για την υλοποίηση της, απαιτούσε προηγούμενη απόφαση του δημοτικού ή κοινοτικού συμβουλίου. Στην περίπτωση μεταφοράς κρατικού παιδικού ή βρεφονηπιακού σταθμού σε ΟΤΑ, με τις παραπάνω διατάξεις, ο δήμος ή η κοινότητα όφειλαν να δημιουργήσουν ΝΠΔΔ του άρθρου 203 του ΔΚΚ. 

Σύμφωνα με την ΚΥΑ Π2β/2827/1997, σκοπός των δημοτικών και κοινοτικών παιδικών ή βρεφονηπιακών σταθμών είναι η «καθημερινή φύλαξη, φροντίδα, ημερήσια διατροφή, διαπαιδαγώγηση και ψυχαγωγία νηπίων και βρεφών εργαζομένων γονέων, η πολύπλευρη νοητική, συναισθηματική, κοινωνική, ψυχοσωματική ανάπτυξη των παιδιών, η προπαρασκευή τους για τη φυσική μετάβαση τους από την οικογενειακή ζωή στο σχολικό περιβάλλον. 

Πόροι των δημοτικών ή κοινοτικών παιδικών ή βρεφονηπιακών σταθμών προήρχοντο από: α) επιχορηγήσεις του ΥΥΠ, β) επιχορηγήσεις του οικείου ΟΤΑ, γ) μηνιαίες οικονομικές εισφορές που τυχόν επιβάλλονται στις οικογένειες των φιλοξενουμένων παιδιών, δ) πρόσοδοι από περιουσία, ε) κάθε είδους εισφορές, δωρεές, κληρονομιές και κληροδοσίες και στ) έσοδα από κάθε άλλη νόμιμη πηγή.    

1β. Οι βρεφονηπιακοί σταθμοί σήμερα

Τα στοιχεία, που παρουσιάζονται παρακάτω, είναι αποτέλεσμα της έρευνας, που διεξάχθηκε από την ΕΕΤΑΑ, στα πλαίσια της συνεργασίας ΥΠΕΣΔΔΑ – ΚΕΔΚΕ – ΕΕΤΑΑ.

Γενικά Στοιχεία

Ο αριθμός των καταχωρημένων, έως σήμερα, στη βάση δεδομένων παιδικών σταθμών είναι 1.346. Προέρχεται από 565 Δήμους και Κοινότητες. Παράλληλα έχουν καταγραφεί 152 Οργανισμοί Παιδικών και Βρεφονηπιακών Σταθμών, που φυσικά αντιστοιχούν σε ισάριθμους (152) ΟΤΑ. Σε αυτούς τους Οργανισμούς είναι ενταγμένοι οι 737 από τους 1346 Παιδικούς και Βρεφονηπιακούς Σταθμούς (ποσοστό 54,75%).

Νομική Μορφή

Από τους 1.346 καταγεγραμμένους Παιδικούς και Βρεφονηπιακούς Σταθμούς, οι 1.282 (ποσοστό 95,3%)  έχει μεταφερθεί από το Δημόσιο στους ΟΤΑ, ενώ οι 64 (ποσοστό 4,7%) από την ίδρυσή τους ανήκουν στους ΟΤΑ.

Οι 641 (ποσοστό 50%) έχουν μεταφερθεί με το Ν. 2881/01.

Οι 455 (ποσοστό 36%) έχουν μεταφερθεί με το Ν. 2218/94.

Προσωπικό

Στους Παιδικούς Σταθμούς σήμερα απασχολούνται περί τους 6.336 εργαζόμενοι. Από αυτούς οι 3.400 (ποσοστό 57%) αποτελούν το εκπαιδευτικό (επιστημονικό και βοηθητικό) προσωπικό (περίπου 1:20 είναι η αντιστοιχία εκπαιδευτικού προσωπικού και παιδιών).

Από την ανάλυση, λοιπόν των δεδομένων προκύπτουν τα εξής :

· Το προσωπικό των υπό χρηματοδότηση βρεφονηπιακών σταθμών έχει αυξηθεί κατά 10% περίπου μετά τη μεταβίβαση τους στην ΤΑ.

· Η κατανομή στην αύξηση του προσωπικού δεν είναι ομοιόμορφη. 

· Το 15% των βρεφονηπιακών σταθμών του δείγματος δήλωσε μείωση προσωπικού κατά 8,6%. Η μείωση αυτή του προσωπικού επηρέασε τον αριθμό των εξυπηρετουμένων παιδιών. Ένα ποσοστό γύρω στο 50% παρουσιάζει μείωση του αριθμού των παιδιών, ενώ παρατηρείται και ένα 25% περίπου με αύξηση του αριθμού των παιδιών και ταυτόχρονη μείωση του προσωπικού. Χαρακτηριστικό είναι ότι σε βρεφονηπιακούς σταθμούς, που παρατηρούνται πολύ μεγάλοι περιορισμοί προσωπικού (πάνω από 10 άτομα) οι διακυμάνσεις στον αριθμό των παιδιών είναι περιορισμένες. Η συντριπτική πλειοψηφία των βρεφονηπιακών σταθμών, στους οποίους παρατηρήθηκε μείωση του προσωπικού, παρουσιάζουν αύξηση των συνολικών εξόδων τους, τόσο  συγκρίνοντας την περίοδο 1999-2002, όσο και 2001-2002.

Εξυπηρετούμενα Παιδιά

Το σύνολο των εξυπηρετούμενων, σήμερα, βρεφών και νηπίων στους Παιδικούς και Βρεφονηπιακούς Σταθμούς είναι 63.050, ενώ πριν τη μεταβίβαση τους στους ΟΤΑ, αυτά ήταν 55.274 (αύξηση της τάξης του 14,1%).

Από τους καταγεγραμμένους παιδικούς και ΒΝΣ οι 365 (ποσοστό 28,5%) εμφανίζουν μείωση του πραγματικού αριθμού των εξυπηρετούμενων παιδιών, μετά τη μεταβίβασή τους. Οι λόγοι που αναφέρονται είναι κυρίως η έλλειψη 
προσωπικού, η κτιριακή υποδομή και σε μερικές περιπτώσεις, η επιβολή τροφείων μετά τη μεταβίβαση.

Αντίθετα οι 458 (ποσοστό 35,7%) εμφανίζουν αύξηση του πραγματικού αριθμού των εξυπηρετούμενων παιδιών μετά τη μεταβίβασή τους στον ΟΤΑ.

Υπάρχουν παιδικοί σταθμοί του δείγματος που δεν έχουν παιδιά. Παρόλα αυτά παρουσιάζουν, το 2002, προσωπικό. 

Εντοπίστηκαν μόνο 130 οργανισμοί. Παρατηρείται ότι κάποιοι μεγάλοι δήμοι, δεν έχουν σχετικό οργανισμό. 

Ωράριο λειτουργίας

	Ώρες λειτουργίας (την ημέρα)
	Αριθμός Σταθμών
	Ποσοστό

	Λιγότερες από 7 ώρες
	84
	6,5%

	Από 7 έως 8 ώρες
	229
	18%

	Από 8 έως 9 ώρες
	285
	22%

	Από 9 ώρες και άνω
	615
	48%

	Δεν δηλώνουν
	69
	5,5%

	Σύνολο
	1282
	100%


Σημειώνεται ότι οι 69 Παιδικοί και Βρεφονηπιακοί Σταθμοί, που δεν δηλώνουν ώρες λειτουργίας την ημέρα είτε δεν λειτουργούν είτε δηλώνουν ελλιπή στοιχεία.

Μόνο 56 Παιδικοί και ΒΝΣ (ποσοστό 4,5%) φαίνεται να έχουν μειώσει το ωράριο λειτουργίας τους μετά τη μεταβίβασή τους, ενώ αντίστοιχα 57 Παιδικοί και ΒΝΣ (ποσοστό 4,5%) φαίνεται να έχουν διευρύνει (αύξηση των ωρών λειτουργίας τους) το ωράριο τους μετά τη μεταβίβασή τους στους ΟΤΑ

Καθεστώς ιδιοκτησίας κτιρίων

	Καθεστώς κτιρίων 
	Αριθμός Σταθμών
	Ποσοστό

	Ιδιόκτητα
	681
	53%

	Ενοικιαζόμενα
	434
	34%

	Κληροδοτήματα
	26
	2%

	Κάτι άλλο, διαφορετικό
	104
	8%

	Δεν δηλώνουν
	37
	3%

	Σύνολο
	1282
	100%


Τροφεία

Η πλειοψηφία των Παιδικών Σταθμών (806, ποσοστό 63%) εισπράττει τροφεία. Από αυτούς οι 555 (ποσοστό 69%) εισπράττει τροφεία με βάση κατηγορίες του εισοδήματος των γονέων. Οι υπόλοιποι εισπράττουν ως τροφεία ένα σταθερό μηνιαίο ποσό από 15 – 120 €.

Οικονομικά Στοιχεία

Θα πρέπει να τονιστεί ότι το δείγμα, παρά τα εμφανή προβλήματα αξιοπιστίας των στοιχείων, που οφείλονται κατά κύριο λόγο στην πηγή τους, δεν εμπεριέχει μόνο 33 ΟΤΑ (από τους 555 που έχουν μεταφερθεί με το Ν. 2880/2001), που έχουν μεταβιβασθέντες βρεφονηπιακούς σταθμούς. Μπορούμε δηλαδή από αυτή την άποψη να θεωρήσουμε το δείγμα κάτι περισσότερο από αντιπροσωπευτικό. 

Το μέσο κόστος ανά παιδί είναι περίπου 2.550 Ευρώ. Στον υπολογισμό αυτού του μέσου όρου, υπολογίστηκε το σύνολο του κόστους, των παιδιών και των εργαζομένων το 2002. Εάν υπολογιστεί μόνο το προσωπικό που 
«μεταβιβάστηκε» μαζί με τους βρεφονηπιακούς στους ΟΤΑ, το μέσο κόστος ανά παιδί κατεβαίνει στα 2.418 Ευρώ.    

Το μέσο κόστος των ανελαστικών δαπανών (μισθοδοσία-ενοίκια) των βρεφονηπιακών σταθμών είναι περίπου 1.860 Ευρώ ανά παιδί.

Η κατανομή του μέσου κόστους λειτουργίας των βρεφονηπιακών σταθμών δεν είναι ομοιόμορφη. Όπως προκύπτει και από τον παρακάτω πίνακα υπάρχουν σαφείς ενδείξεις οικονομιών κλίμακας στους σταθμούς που φιλοξενούν περισσότερα παιδιά. 

Μέσο κατά παιδί κόστος, ανά μέγεθος σταθμού

	Αριθμός παιδιών
	% σταθμών 
στο σύνολο
	Μέσο Συνολικό κόστος
	Μέσο κόστος ανελαστικών δαπανών

	0- 10
	3.6%
	10.754
	7.470

	10-25
	25,6%
	3.515
	2.500

	25-50
	41,1%
	2.600
	1.923

	Περισσότερα 
από 50 παιδιά
	29,7%
	2.208
	1.587


Πρέπει να σημειώσουμε ότι σε πολλά έντυπα αναφερόταν ότι η μισθοδοσία του εκπαιδευτικού προσωπικού, πριν τη μεταβίβασή τους στους ΟΤΑ, γινόταν απευθείας από το Δημόσιο Ταμείο. Αυτό είχε ως συνέπεια τα αντίστοιχα ποσά των επιχορηγήσεων (Έσοδα) και Μισθών (Έξοδα) να εμφανίζονται ελλιπή για τα έτη πριν τη μεταβίβαση και συνεπώς οποιαδήποτε σύγκριση με τα αντίστοιχα ποσά μετά τη μεταβίβαση να μην είναι δυνατή. Σε κάποιες περιπτώσεις πάντως, που αναφέρονταν τα αντίστοιχα ποσά (ακόμη και ως Σημειώσεις στο έντυπο), έγιναν οι κατάλληλες ρυθμίσεις προκειμένου αυτά να συμπεριληφθούν στους πίνακες.

Παρόλα αυτά, ενδιαφέρον παρουσιάζει η σχέση επιχορηγήσεων και αμοιβών προσωπικού για το έτος 2002 (μετά τη μεταβίβαση τους στους ΟΤΑ). 

Αναλυτικά η κατάσταση έχει ως εξής  :

	Επιχορήγηση 2002
	Αριθμός ΟΤΑ
	Ποσοστό

	Μικρότερη των 1000 € ανά παιδί
	37
	7%

	Μεταξύ 1000 και 2000 € ανά παιδί
	166
	32%

	Μεταξύ 2000 και 3000 € ανά παιδί
	203
	40%

	Μεταξύ 3000 και 5000 € ανά παιδί
	80
	16%

	Άνω των 5000 € ανά παιδί
	26
	5%

	Σύνολο
	513
	100%


Θα πρέπει να τονιστεί ότι στη μικρή κατηγορία (λιγότερα από 10 παιδιά), εντοπίστηκε σταθμός που οι εργαζόμενοι είναι περισσότεροι από τα παιδιά. 

Το κόστος για την παροχή παιδαγωγικού υλικού παρουσιάζει επίσης διαφοροποίηση ανάλογα με το μέγεθος του σταθμού  

Μέσο κόστος παιδαγωγικού υλικού ανά βρεφονηπιακό σταθμό

	Αριθμός παιδιών
	Μέσο κόστος παιδαγωγικού υλικού

	0-25
	2.080

	25-50
	2.800

	Περισσότερα 
από 50 παιδιά
	
3.142


Ανάλυση ανά ΟΤΑ

Σε 3 ΟΤΑ, οι βρεφονηπιακοί τους σταθμοί δεν φιλοξενούν κανένα παιδί. Οι 2 από αυτούς διαθέτουν προσωπικό 5 ατόμων. Και οι τρεις παρουσιάζουν έσοδα, από επιχορηγήσεις. 

70 ΟΤΑ της χώρας φιλοξενούν στους βρεφονηπιακούς σταθμούς τους από 1 έως 25 παιδιά. Ο συνολικός αριθμός των φιλοξενουμένων παιδιών, σε αυτή την κατηγορία ΟΤΑ, είναι 1.174. Στους παραπάνω βρεφονηπιακούς σταθμούς εργάζονται 198 εργαζόμενοι  


169 ΟΤΑ της χώρας φιλοξενούν στους βρεφονηπιακούς σταθμούς τους από 25 έως 50 παιδιά. Ο συνολικός αριθμός των φιλοξενουμένων παιδιών σε αυτή την κατηγορία ΟΤΑ είναι 6.658. Στους παραπάνω βρεφονηπιακούς σταθμούς εργάζονται 755 εργαζόμενοι.

280 ΟΤΑ της χώρας φιλοξενούν στους βρεφονηπιακούς σταθμούς τους από 50 παιδιά και άνω. Ο συνολικός αριθμός των φιλοξενουμένων παιδιών σε αυτή την κατηγορία ΟΤΑ είναι 51.638. Στους παραπάνω βρεφονηπιακούς σταθμούς εργάζονται 5.146 εργαζόμενοι, χωρίς να υπολογίζονται οι αντίστοιχοι εργαζόμενοι του Δήμου Αθηναίων και ορισμένων άλλων μεγάλων δήμων, που δεν έχουν προσκομίσει τα αντίστοιχα στοιχεία.   

Μέσο κατά παιδί κόστος ανά κατηγορία ΟΤΑ

	Φιλοξενούμενα παιδιά
	Παιδιά ανά εργαζόμενο
	Συνολικά έξοδα ανά παιδί
	Επιχορηγήσεις 2002 ανά παιδί
	Επιχορηγήσεις 2003 ανά παιδί

	1-25
	6,4
	3.430
	3.213
	4.330

	25- 50
	8,8
	2.247
	2.007
	2.516

	50 και άνω
	10*
	2.257**
	1.945
	2.344



* Επαναλαμβάνεται ότι δεν έχουν υπολογιστεί οι εργαζόμενοι στο Δήμο  Αθηναίων και σε ορισμένους άλλους δήμους. 

** Το αντίστοιχο κόστος επηρεάζει το κόστος ανά παιδί στους βρεφονηπιακούς σταθμούς του Δήμου Αθηναίων, που είναι 4.145€. 

2. Πρόταση Κατανομής των Επιχορηγήσεων στους Παιδικούς & βρεφονηπιακούς σταθμούς
2α. Πρότυπο κόστος-λειτουργία του βρεφονηπιακού σταθμού

Με βάση το άρθρο 12 της ΥΑ 16065, ΦΕΚ 497 β΄22/4/2002, θα πρέπει σε κάθε βρεφικό τμήμα να φιλοξενούνται δώδεκα (12) βρέφη με δύο παιδαγωγούς και μία βοηθό και κάθε τμήμα παιδικού σταθμού να εξυπηρετεί έως 25 παιδιά με μία (1) παιδαγωγό και μία (1) βοηθό.

Η πρότυπη αυτή σχέση παιδιών/επιστημονικού-βοηθητικού προσωπικού είναι ο στόχος της κατανομής των επιχορηγήσεων στους μεταφερθέντες βρεφονηπιακούς σταθμούς. Είναι δυνατόν να υπολογιστεί το πρότυπο κόστος ενός παιδικού σταθμού 25 παιδιών ή ενός βρεφικού σταθμού με 12 βρέφη. Στο κόστος αυτό περιλαμβάνονται: 

· η μισθοδοσία (18.000 € για το βοηθητικό προσωπικό και 20.000€ για το επιστημονικό προσωπικό, ετησίως)

· τα ενοίκια -εάν υπάρχουν- (15.000 € ετησίως/ανά σταθμό για τους μεγάλους Δήμους Αττικής Θεσ/νίκης, πρωτεύουσες νομών και 10.000 για του λοιπούς Δήμους) 

· τα έξοδα συντήρησης κτιρίων, 3.000€ ετησίως ανά σταθμό (κτίριο)

· τα έξοδα παιδαγωγικού και λοιπού υλικού (200€ ετησίως ανά παιδί)

· γενικά έξοδα, όπως θέρμανση, ρεύμα, νερό κλπ (6.000 ετησίως ανά σταθμό) 

Το κόστος αυτό κατόπιν θα υπολογιστεί ανά παιδί. Κάθε σταθμός θα επιχορηγείται με τον αριθμό των παιδιών, που φιλοξενεί επί το μέσο πρότυπο κόστος ανά παιδί. 

Για να γίνει πράξη αυτή η πολιτική απαιτείται:

· Ύπαρξη μίας έγκυρης και ενημερωμένης βάσης δεδομένων. Όπως ήδη τονίστηκε η κατανομή από το ΥΠ.ΕΣ.Δ.Δ.Α. πραγματοποιείται με στοιχεία του 2000.

· Η επαναδιατύπωση και ο εκσυγχρονισμός του κανονισμού λειτουργίας των βρεφονηπιακών σταθμών και η θέσπιση νέων όρων λειτουργίας και εργασίας σε αυτούς. 

· Η δυνατότητα επέκτασης του συστήματος χρηματοδότησης και στους υπόλοιπους βρεφονηπιακούς σταθμούς της ΤΑ.

· Η πρόβλεψη για τη δημιουργία νέων σταθμών σε περιοχές που παρουσιάζονται ανάγκες.

· Η δυνατότητα συγκριτικής αξιολόγησης και παροχής κινήτρων. 

Ισχυρή ένδειξη για τον ανορθολογισμό του σημερινού τρόπου κατανομής αποτελούν οι μεγάλες θετικές και αρνητικές αποκλείσεις, μεταξύ του πρότυπου κόστους, όπως παραπάνω ορίστηκε και της επιχορήγησης για τους μεταφερθέντες βρεφονηπιακούς σταθμούς, που έλαβαν οι ΟΤΑ, από το ΥΠ.ΕΣ.Δ.Δ.Α., το 2003.

Προτείνεται το πρότυπο κόστος λειτουργίας να εφαρμοστεί στο σύνολο της ΤΑ σε μία τριετία. Στο ενδιάμεσο διάστημα να υπάρξει μία περίοδος εξομάλυνσης. 

Είναι αναγκαία η εφαρμογή  ενός επιχειρησιακού προγράμματος για την ορθολογική και αποτελεσματική  λειτουργία των βρεφονηπιακών σταθμών (οργανισμοί κλπ), ώστε να ικανοποιηθούν τα παραπάνω. Η κατανομή της επιχορήγησης για την πρώτη τριετία θα στοχεύει στην εφαρμογή του πρότυπου κόστους και θα πραγματοποιηθεί σταδιακά, βάσει του επιχειρησιακού προγράμματος. Στόχος μας είναι το πρότυπο κόστος να ανταποκρίνεται και σε πρότυπη λειτουργία.

ΠΡΟΤΑΣΗ ΕΠΙΧΕΙΡΗΣΙΑΚΟΥ ΠΡΟΓΡΑΜΜΑΤΟΣ ΔΗΜΟΤΙΚΩΝ ΒΡΕΦΟΝΗΠΙΑΚΩΝ ΣΤΑΘΜΩΝ

Το πρόγραμμα αυτό μπορεί να περιλαμβάνει:

1. Καθορισμός προδιαγραφών 

Για να μπορέσουν οι ΟΤΑ, αλλά και οι βρεφονηπιακοί σταθμοί να προσανατολίσουν τους στόχους και τις ενέργειες τους, θα πρέπει να υπάρξει καθορισμός προδιαγραφών, που θα υπακούει στις σύγχρονες επιστημονικές και λειτουργικές απαιτήσεις. Ο προσδιορισμός των προδιαγραφών θα εξασφαλίζει ένα ελάχιστο ποιοτικό επίπεδο προσφερομένων υπηρεσιών στους πολίτες. Οι προδιαγραφές θα κάνουν επίσης, πιο εύκολη και αντικειμενική την αξιολόγηση της προσπάθειας του κάθε βρεφονηπιακού σταθμού, αλλά και ΟΤΑ. Οι προδιαγραφές, που είναι αναγκαίο να εκπονηθούν στο πλαίσιο του επιχειρησιακού προγράμματος είναι:

· Πρότυπες προδιαγραφές υλικοτεχνικής υποδομής των δημοτικών βρεφονηπιακών σταθμών.

· Πρότυπες προδιαγραφές παιδαγωγικού υλικού. 

· Πρότυπος κανονισμός λειτουργίας.

· Πρότυπος κανονισμός προσωπικού.

· Πρότυπος κανονισμός «οργανισμού» βρεφονηπιακών σταθμών, για τους ΟΤΑ με πάνω από δύο βρεφονηπιακούς σταθμούς, που θα εκμεταλλεύεται τις οικονομίες κλίμακας. 

2. Καταγραφή όλων των βρεφονηπιακών σταθμών, που ανήκουν σε ΟΤΑ, ανεξάρτητα από νομική μορφή και προέλευση.

Σήμερα στο χώρο των δημοτικών βρεφονηπιακών σταθμών κυριαρχεί μία πολυνομία και ένας μωσαϊκό θεσμικών πλαισίων. Οι δύο μεγαλύτερες κατηγορίες είναι α) οι μεταφερθέντες, με διάφορους νόμους, βρεφονηπιακοί σταθμοί και β) οι σταθμοί που έχουν φτιαχτεί από τους ίδιους τους ΟΤΑ είτε μέσω κοινοτικών προγραμμάτων, είτε απλώς ως δημοτικές επιχειρήσεις ή δημοτικοί σταθμοί.

Η καταγραφή του συνόλου των σταθμών θα έχει ως στόχο οι παρεμβάσεις να μην αφορούν μόνο τους μεταφερθέντες σταθμούς, αλλά να ενταχθεί, ιδιαίτερα στις προδιαγραφές, δεδομένου ότι πολλοί λειτουργούν χωρίς άδεια,  το σύνολο των σταθμών.  

3. Αποτύπωση και μέτρηση των «αναγκών» για την επέκταση ή δημιουργία νέων βρεφονηπιακών σταθμών. 

Όπως τονίστηκε παραπάνω οι βρεφονηπιακοί σταθμοί προσφέρουν σημαντικές κοινωνικές υπηρεσίες με αντίκτυπο σε πολλούς τομείς της σύγχρονης οικονομικής και κοινωνικής ζωής. Είναι αναμενόμενο η ζήτηση για τις υπηρεσίες αυτές να αυξηθεί. Για να υπάρξει ένας καλύτερος και αντικειμενικός προγραμματισμός θα πρέπει να αποτυπωθούν οι «ανάγκες» σε επεκτάσεις ή δημιουργία νέων σταθμών. Θα πρέπει να επισημανθεί ότι η σημερινή χωροταξική κατανομή των βρεφονηπιακών σταθμών δεν υπακούει σε ευδιάκριτα κοινωνικά ή οικονομικά κριτήρια. 

4. Σύστημα κριτηρίων κατανομής των επιχορηγήσεων στους παιδικούς σταθμούς – πρότυπο κόστος 

Ήδη η Κ.Ε.Δ.Κ.Ε., μετά από μελέτη της Ε.Ε.Τ.Α.Α., έχει επεξεργαστεί ένα τριετές πρόγραμμα προσαρμογής του τρόπου χρηματοδότησης των μεταφερθέντων βρεφονηπιακών σταθμών. Βασικό στοιχείο του προσδιορισμού της επιχορήγησης είναι το πρότυπο κόστος. Σύμφωνα με το νόμο, η πρότυπη λειτουργία ενός σταθμού απαιτεί 25 νήπια ή 12 βρέφη. Παρατηρείται ότι ορισμένοι μεταφερθέντες βρεφονηπιακοί σταθμοί δεν έχουν τα σχετικά μεγέθη με αρνητικά αποτέλεσμα στην ποιότητα των προσφερομένων υπηρεσιών τους, αλλά και στο κόστος λειτουργίας τους. Με την εφαρμογή του Προγράμματος  οι ΟΤΑ θα γνωρίζουν εκ των προτέρων την επιχορήγηση που θα λαμβάνουν και θα μπορούν να προϋπολογίσουν τις παρεμβάσεις τους σε αυτό το κρίσιμο για τις κοινωνικές υπηρεσίες τομέα.

Για την επίλυση των στεγαστικών προβλημάτων μεγάλου αριθμού σταθμών θα μπορούσε στο πρόγραμμα «Θησέας» να ενταθεί για τους παιδικούς σταθμούς κια πρόγραμμα   θα λυθούν τα προβλήματα βιωσιμότητας




































( Στο κεφάλαιο αυτό χρησιμοποιήθηκαν εκτεταμένα αποσπάσματα από το βιβλίο του Ι.Δ. Θεοδώρου «Οι επιχειρήσεις και τα Νομικά Πρόσωπα των ΟΤΑ». 





Τεχνικός Σύμβουλος  : Ε.Ε.Τ.Α.Α.

